
Poglavlje 1





  
Ukoliko ste prezauzeti za molitvu - imate previše obaveza





  Saznavši Daniel da je spis potpisan, otiđe u svoju kuću. Prozori gornje sobe bijahu otvoreni prema Jeruzalemu. Tu je on tri puta na dan padao na koljena blagoslivljajući, moleći i hvaleći Boga, kako je uvijek činio.


  Dn 6,11


  Svatko tko je prezauzet da bi molio, ima previše obaveza. Bez obzira tko ste, ne smijete dozvoliti da postanete prezauzeti za molitvu. Primijetit ćete iz Pisma da je Daniel molio tri puta dnevno. Važna fraza korištena u ovom retku jest "kako je uvijek činio". To znači da je Daniel redovito molio te molitve. Daniel nije molio samo zato jer ga je snašla nevolja; imao je naviku moliti.


  Mnogo puta kada ljudi postanu uspješni, prestanu odlaziti na molitvene susrete i na kraju se odmetnu. No to nije bio slučaj s Danielom!  Bio je premijer svoje zemlje, po ovlastima odmah nakon kralja.  Bio je uspješan čovjek koji se od ropstva vinuo do visoke funkcije premijera.  U svojoj zemlji bio je jedan od najcjenjenijih ljudi i čovjek prema kojem su osjećali strahopoštovanje. Bio je jedan od najvećih političara tog vremena.  Bio je državni službenik.  Pa ipak, molio se triput svakoga dana!


  Koja su načela vodila Daniela u tako neuobičajenom i dosljednom ustrajanju u vremenu za molitvu? Upravo slijede, pročitajte ih i neka ona postanu i vašim načelima. I vi možete biti uspješni poput Daniela. Želim da pročitate, proučite i analizirate sljedeća načela za koja smatram da su vodila Daniela u njegovom životu.


  Načelo broj 1:  Molitva je izuzetno važna


  Netko je jednom rekao da je važnije znati kako moliti nego posjedovati diplomu. Mnogo je važnih stvari u ovom životu. Važno je dobro obrazovanje. Važan je novac. Važan je uspješan brak. Ali, dobar molitveni život jest najvažniji! 


  Neka ovo zavlada vašim duhom — uz sve što pribavite, pribavite i vrijeme za molitvu!  Među svim aktivnostima, nađite vremena za molitvu!


  Načelo broj 2:  Nitko nije nikada toliko zauzet, toliko blagoslovljen ili toliko uspješan da ne bi trebao moliti


  Možda živite užurbanim životom i možda ste vrlo važna osoba, ali ne vjerujem da imate više obveza no što je Daniel imao.  Daniel je bio premijer, vođa naroda.  Mnogi ljudi misle kako državni poglavari i ministri u vladama vode opušten i lagodan život i samo lete svijetom.  To nije istina!  I sam sam na čelu velike organizacije i znam da ljudi na visokim položajima ne vode lagan život.  Što ste na višem položaju, to imate veće odgovornosti. 


  Toliko je truda uloženo u nastojanje da budeš najbolji i u životu i u služenju.  Jeste li znali da su uspješni poslovni ljudi poput Daniela toliko izloženi stresu da su skloni mnogi bolestima poput čira na želucu ili miokarda?  To se češće događa vrlo zauzetim ljudima zbog napornog posla kojeg obavljaju.  


  Daniel je bio takva osoba.  Bio je premijer, ali je ipak osjećao da nije toliko zauzet obvezama da se ne bi molio triput dnevno.  Ukoliko smatrate da ste prezauzeti da biste molili, tada se samozavaravate.  Ukoliko se ne molite, to je samo zato jer se ne želite moliti.  To je zato jer smatrate da molitva trenutno nije važna!  Daniel je bio uspješan pa se ipak molio.  Zbog čega je on imao vremena moliti se triput dnevno?


  Ljudi su iz siromaštva dospjeli do blagostanja.  Kada su bili siromašni, imali su mnogo vremena za nazočiti molitvenim susretima.  Ali, kada su blagoslovljeni, smatrali su kako je sada sve u redu.  Ne!  Nije sve u redu!  Vaše blagostanje nije znak da prestanete moliti.


  Načelo broj 3:  Molitva je izvor naše snage i zaštite


  Morate shvatiti da je molitva ta koja oslobađa Božju moć za naše dobro.  Isus je bio svjestan snage molitve.  Zbog toga je i proveo sate i sate u molitvi.  Možda ste uspješan poslovni čovjek i smatrate kako vam nisu potrebne te duhovne "stvari".  Možda ste političar i smatrate da vaša zaštita mora doći iz fetiša ili okultnih moći.  


  Dozvolite mi da vam odmah kažem, moć je u molitvi.  Kada imamo moć molitve, tada nam nijedna druga moć nije potrebna.  Postoji zaštita za nas dok molimo.  Posljednji dio štita vjere jest molitva (Poslanica Efežanima 6,18).  Drugim riječima, molitva je važan dio vaše duhovne obrane.


  Mnogi se ljudi uplaše kada napreduju. Job je bio ispunjen strahom kada je napredovao. Naposljetku je rekao: "Snalazi me, evo, čega god se bojah."  Takvi ljudi osjećaju da bi netko mogao upotrijebiti nadnaravne moći kako bi ih pokušao ubiti.  Nemate se čega plašiti ukoliko ste, poput Daniela, osoba koja moli.  Mnogi su ljudi željeli ubiti Daniela.  Ovi ljudi nisu samo razmišljali o ubojstvu Daniela već su ga i zapravo pokušali eliminirati.  Kroz snagu molitve, Daniel je bio zaštićen od lavova.  


  Vidim kako svi lavovi u vašem životu bježe u strahu!  Vidim kako se raste moć molitve!  Vidim kako idete naprijed zbog novootkrivenog molitvenog života!


  ... krstio se i Isus. I dok se molio, rastvori se nebo, 


  Lk 3,21


  Vidim kako se rastvara nebo nad vašim životom!  Nikada to nemojte zaboraviti!  Nebo se rastvorilo dok se Isus molio.  I tjelesni i duhovni blagoslovi obasipaju vas kada ste osoba koja moli.


  Načelo broj 4:  Molitva je važna za stjecanje i održavanje Božjih blagoslova


  Imate li nešto čime se ponosite? Jeste li postigli nešto u ovom životu? Dozvolite mi da vam kažem da ste to uspjeli milošću Božjom.  Uz snagu molitve, postići ćete i veće stvari.  Upravo uz pomoć molitve uspjet ćete zadržati to što je Bog predao u vaše ruke.


  Ima ljudi koji su za poklon primili tisuće dolara. Danas nemaju ništa više od tog novca.  Bog će vam nešto dati, ali potrebna je Njegova milost da biste zadržali taj blagoslov. Jeste li pastor u velikoj službi? Dozvolite da vam kažem da je potrebno moliti kako biste se u toj službi i zadržali. Zašto mislite da je Isus i dalje odlazio moliti se?


  Svijetom vlada zakon degeneracije na poslu. Sve propada. Vaš posao propada. Vaša crkva propada. Čak i vaš život propada.  Potrebna je snaga Božja, kroz molitvu, kako biste sačuvali sve što vam je Bog dao.


  Načelo broj 5:  Kako bi molitva bila učinkovita mora postati navikom


  Čovjek imenom Dostojevski rekao je: "Drugi dio čovjekova života čine navike koje je stekao u prvom dijelu života."


  Pascal je izjavio: "Snaga čovjekovih vrlina sastoji se od njegovih uobičajenih postupaka."


  Ukoliko u ovom životu želite biti veliki čovjek, morate usvojiti dobre navike. Postupak postaje navikom kada se ponovi mnogo puta; ponekad svjesno, a ponekad nesvjesno.  To postaje vašim običajem!


  Navike mogu biti dobre ili loše. Zapamtite da se dobre navike ponavljaju jednako lako kao i loše navike. Dobra navika dovest će do stalnog napretka čak i ukoliko to niste namjeravali.  Loše navike dovest će do stalnog propadanja. 


  Ukoliko odlučite razviti naviku molitve, razvit ćete naviku za uspjeh. Isus je išao u crkvu na Šabat jer je to bila njegova navika.  Biblija nam govori kako je Isus imao običaje ili navike. 


  ... I uđe po svom običaju [navici] na dan subotnji u sinagogu...


  Lk 4,16


  Daniel je imao običaj triput dnevno moliti.  


  ... on [Daniel] tri puta na dan padao na koljena blagoslivljajući, moleći...


  Dn 6,11


  Život u sekularnom svijetu nije zamišljen tako da uključuje vrijeme za molitvu. Posao počinje rano ujutro i nastavlja se do kasno u noć. Mogu proći i tjedni prije no što se sjetite pomoliti se. Mnogim je ljudima isključivo neka nemoguća situacija ta koja ih podsjeća na potrebu za molitvom.  Dragi prijatelju, važno je da u svoj životu uključiš molitvu.


  Bog nije rezervni kotač!  Rezervni je kotač nešto što se ne koristi nikada osim u hitnim slučajevima. Bog nije budala.  Štogod čovjek posije, to će i požeti.  Ukoliko redovito imate vremena za Boga, on će redovito imati vremena blagosloviti vas.  Samo Božja milost čini Ga da posluša neke od naših molitvi.


  Radite na svom molitvenom životu sve dok se ne dogodi spontano. Radite na svom molitvenom životu sve dok se ne počnete redovito moliti, a da pritom ni ne mislite o tom što radite.


  Odvojio sam vrijeme za molitvu


  Dok sam studirao medicinu, imao sam mnogo obaveza vezanih uz školovanje. Nisam uopće imao vremena za molitvu.  Ali zato jer je molitva bila dijelom mog kršćanskog života, nisam pristajao na to da nemam vremena!  Nekako sam je morao uklopiti u svoj raspored. Odlučio sam moliti kasno navečer.  Obično sam bio toliko pospan da sam morao šetati dok molim kako bih ostao budan. Molitva mi je bila toliko važna da je nisam htio izostaviti iz svog života.


  Jedne večeri, dok sam išao prema svojoj sobi nakon vremena za molitvu, doista sam zaspao u hodu! Tek kada sam ušao u zgradu Odjela za španjolski na sveučilištu, probudio sam se iz sna! Vjerujem da je Bog prepoznao moju stvarnu želju da nastavim moliti usprkos nemogućem rasporedu na fakultetu.


  Načelo broj 6:  Moliti je potrebno i lošim i u dobrim trenucima


  Zbog čega čekati da se dogodi nešto loše da bismo se počeli moliti? Da li biste smatrali pravim prijateljem onoga koji vas zove samo kada ga snađu neke nevolje? Dok mu je sve dobro, za vas nema vremena. Bog traži one koji će ga pratiti i u dobrim i u lošim trenucima.


  Što više propovijedam, to sam bolji u propovijedanju. Što se više molite, to ćete bolji biti u molitvi. U teškim trenucima, otkrit ćete da ste dorasli situaciji i znat ćete snažne molitve koje će uroditi plodom.


  Načelo broj 7:  Svakom je narodu potrebno mnogo moliti i imati čelnike koji mole


  Nema sumnje da svijetom vladaju zli duhovi na visokim položajima. Zemlja vrvi ljudima koji međusobno ratuju. Posvuda vladaju glad, ratovi, epidemije i katastrofe! Morate samo pratiti vijesti iz svijeta i čut ćete za neku novu veliku katastrofu koja se dogodila.


  Diktatora svih vrsta ima u mnogim državama. Poput zmija, kada mijenjaju kožu, mnogi nekadašnji diktatori sada njeguju novi "demokratski imidž".


  Mnogi nacionalni vođe zapravo su pod utjecajem zlih duhova, i zbog toga rade to što rade. Grčevito se drže vlasti umjesto da časno prepuste drugima priliku. Poput vampira, piju krv nacionalnog bogatstva i gomilaju ga na tajnim mjestima.


  Politički vođe poput Hitlera povedu čitav narod ka tome što je inicijalno izgledalo kao prosperitet da bi završilo kao potpuna propast. Uvijek se sjetim kako su izgledale stvari u Južnoj Africi nakon što je predsjednik De Klerk zamijenio predsjednika Bothu. Dolazak novog čelnika značio je oslobađanje Nelsona Mandele i kraj apartheida. Važno je da se molimo za takve čelnike kako bi naš narod prosperirao. Prava osoba na kormilu države itekako je važna za svaki narod.  Vjerujem kako je prisutnost pobožne osobe poput Daniela bila itekako važna za njegov narod.


  Načelo broj 8:  Važno je moliti duže vrijeme


  Prije mnogo godina, jedine molitve koje sam znao bile su one kojima su nas svećenici naučili u crkvi.  Najduže što sam mogao moliti bilo je trideset do četrdeset sekundi, a zatim bih izmolio Očenaš.  Tri su molitve koje sam znao moliti:  Očenaš, Zdravomarijo i Molitvu anđelu čuvaru!  Međutim, kako sam rastao u Gospodinu naučio sam kako moliti.  Sada znam moliti po nekoliko sati.


  Nikada neću zaboraviti prvi put kada sam se molio tri sata. Bio sam učenik škole u Achimoti (Prince of Wales College). Našao sam se u krizi i trebao sam Božju intervenciju. Nikada neću zaboraviti ni prvi put kada sam se molio sedam sati.  Pohađao sam šesti razred te iste škole u Achimoti. Molio sam se od 10 do 17. Uživao sam u dugoj molitvi.


  Moliti se pola sata za mene je kao ne moliti se uopće. Nemojte me pogrešno shvatiti; ne tvrdim kako Bog ne sluša kratke molitve.  Samo govorim kako sam razvio umijeće duge molitve baš poput Isusa. Isus se tri sata molio u Getsemanskom vrtu.


  I ode malo dalje, pade ničice moleći... I dođe učenicima i nađe ih pozaspale pa reče Petru: "Tako, ZAR NISTE MOLI JEDAN SAT PROBDJETI SA MNOM?  


  Opet, po drugi put, ode i pomoli se... I ponovno dođe i nađe ih pozaspale, oči im se sklapale.  Opet ih ostavi, pođe i pomoli se po treći put ponavljajući iste riječi.


  Mt 26,39,40,42-44


  U ovom Evanđelju opisano je Isusovo čuđenje jer njegovi učenici nisu mogli moliti jedan sat.


  I dođe učenicima i nađe ih pozaspale pa reče Petru: "Tako, zar niste mogli jedan sat probdjeti sa mnom?


  Mt 26,40


  Isus je cijelu noć molio prije no što je odabrao svoje učenike.


  Onih dana iziđe na goru da se pomoli. I provede noć moleći se Bogu.   


  Kad se razdanilo, dozva k sebi učenike te između njih izabra dvanaestoricu, koje prozva apostolima:


  Lk 6,12-13


  Duga molitva možda nije eksplicitan naputak u Bibliji, ali se implicira kroz čitavu Riječ. U kasnijim poglavljima naučit ću vas što moliti kad odlučite moliti duže vrijeme.


  Načelo broj 9:  Za učinkovitu molitvu važno je osamiti se


  Mnogi se kršćani mogu moliti samo kada su u skupini.  Ne mogu biti sami u sobi i moliti sat vremena. To predstavlja veliki nedostatak. Postoji razlika između molitve u samoći i molitve u skupini ljudi. Obje vrste molitve su važne.  Ukoliko možete sami moliti tri sata to znači da možete s drugim ljudima moliti šest sati.  Lakše je moliti u skupini.  Svaki put kada razvijate svoju sposobnost molitve u samoći, razvijate i sposobnost postizanja velikih stvari kroz molitvu.


  Načelo broj 10:  Svatko mora razviti sposobnost i formulu za pomoliti se četiri puta dnevno 


  Četiri su važna trenutka za molitvu:  jutro, poslijepodne, večer i uvijek.


  Isus je molio ujutro!


  Rano ujutro, još za mraka, ustane, iziđe i povuče se na samotno mjesto i ondje se moljaše. 


  Mk 1,35


  Zašto je jutarnja molitva toliko važna? Moliti ujutro izuzetno je dobro jer se susrećete s Bogom prije no što se susretnete s vragom. Susrećete se s Bogom prije no što se susretnete sa životnim okolnostima. Pomazani ste od Boga kako biste savladali svaku planinu na koju ćete u svom životu naići.


  Molitva poslijepodne znači molitvu usred aktivnosti.  


  I pošto se rasta s ljudima, otiđe u goru da se pomoli.


  Mk 6,46


  Kada molite u poslijepodnevnim satima, to znači da za žege dana i u jeku bitke prepoznajete Boga kao najvažniju silu u vašem životu.  Bog će vas blagosloviti  za poslijepodnevnu molitvu. Vidim vas kako se molite poslijepodne!


  Možete odvojiti malo vremena od pauze za ručak i pomoliti se.  Ta će vam molitva pomoći više od tanjura riže!

